Jammerbugt Kommune har sendt et officielt høringssvar til Naturstyrelsen, hvor et flertal i kommunalbestyrelsen gør det klart, at man ikke ønsker en naturnationalpark ved Tranum i dens nuværende form.

Der skal ændres væsentligt på projektet, hvis kommunalbestyrelsen i Jammerbugt Kommune skal støtte op om planerne om at etablere en naturnationalpark ved Tranum. Det gør et flertal af kommunalbestyrelsesmedlemmerne klart i det officielle høringssvar, Jammerbugt Kommune har sendt til Naturstyrelsen. Høringssvaret blev godkendt af kommunalbestyrelsen på et møde 22. juni, og nu er det sendt. Det oplyser Jammerbugt Kommune i en pressemeddelelse. - Et lokalt projekt kræver lokal forankring og lokal opbakning. Lige nu er der flere og store lokale bekymringer, og der er brug for en direkte dialog mellem ministeriet og Jammerbugt Kommune. Det har vi sagt før, og det siger vi nu igen her med høringssvaret, siger Mogens Christen Gade (V), som er borgmester i Jammerbugt Kommune. Bag det officielle høringssvar står Venstre, Dansk Folkeparti, Det Konservative Folkeparti, Nye Borgerlige og Lokallisten. Socialdemokratiet og SF stemte imod det officielle høringssvar, og en mindretalsudtalelse fra de to partier er derfor blevet sendt med det officielle svar. Stiller krav Flertallet, som består af 18 kommunalbestyrelsesmedlemmer, ønsker, at Naturstyrelsen ændrer væsentligt på planerne for Naturnationalpark Tranum, hvis kommunen skal bakke op om projektet. Kommunen mener, at der skal etableres et projekt med lokalt ejerskab, der bringer naturformidling og større tilgængelighed til området ved Tranum - både for borgere og gæster. I høringssvaret stilles der derfor en række krav til Naturstyrelsen. Den samlede kommunalbestyrelse ønsker dialog med miljøminister Lea Wermelin (S) og håber, at det sker med baggrund i Jammerbugt Kommunes høringssvar. Høringsfristen udløber 7. juli 2022.